b'\n_START_ARTICLE_\nSetin Temppeli\n_START_PARAGRAPH_\nSetin Temppeli (engl. Temple of Set) on initiatorinen ja okkultistinen yhteis\xc3\xb6 ja Yhdysvalloissa my\xc3\xb6s virallisesti tunnustettu uskontokunta. Temppeli katsoo olevansa maailman johtava kansainv\xc3\xa4linen vasemman k\xc3\xa4den polun j\xc3\xa4rjest\xc3\xb6._NEWLINE_Setin Temppelin j\xc3\xa4senet k\xc3\xa4ytt\xc3\xa4v\xc3\xa4t usein itsest\xc3\xa4\xc3\xa4n nimityst\xc3\xa4 setil\xc3\xa4inen (vrt. gnostilainen setil\xc3\xa4isyys).\n_START_SECTION_\nHistoria\n_START_PARAGRAPH_\nSetin Temppelin perustivat Yhdysvalloissa vuonna 1975 Michael Aquino ja joukko muita Saatanan Kirkosta hallinnollisten ja filosofisten erimielisyyksien vuoksi eronneita pappeja. Temppeli tunnustettiin samana vuonna viralliseksi uskontokunnaksi. Aquino luopui ylipappeudesta vuonna 1996, ja titteli siirtyi Don Webbille. Nykyinen viranhaltija on ylipapitar Patty Hardy._NEWLINE_Suomessa Setin Temppeli on toiminut vuodesta 1990. Paikallisesti tunnetuin Temppelin edustaja on ollut sen entinen j\xc3\xa4sen Tapio Kotkavuori. Kotkavuori oli j\xc3\xa4rjest\xc3\xb6n sis\xc3\xa4ll\xc3\xa4 toimineen Suuren Karhun J\xc3\xa4rjest\xc3\xb6n suurmestari ja Temppelin hallintoelimen, Yhdeks\xc3\xa4n Neuvoston, j\xc3\xa4sen.\n_START_SECTION_\nFilosofia\n_START_PARAGRAPH_\nSetin Temppelin filosofian keskeinen osa on dualistinen k\xc3\xa4sitys yksil\xc3\xb6llisest\xc3\xa4 tietoisuudesta ja ei-tietoisesta maailmasta. Temppelin initiaatit pyrkiv\xc3\xa4t kehitt\xc3\xa4m\xc3\xa4\xc3\xa4n tietoisuuttaan sen sijaan ett\xc3\xa4 yritt\xc3\xa4isiv\xc3\xa4t sulauttaa sit\xc3\xa4 ymp\xc3\xa4rist\xc3\xb6\xc3\xb6ns\xc3\xa4 tai alistaa korkeammille voimille. T\xc3\xa4st\xc3\xa4 itsekehityksest\xc3\xa4 k\xc3\xa4ytet\xc3\xa4\xc3\xa4n termi\xc3\xa4 Olevaksi Tuleminen tai Xeper. Henkisest\xc3\xa4 painotuksesta huolimatta setil\xc3\xa4iset eiv\xc3\xa4t suhtaudu fyysiseen maailmaan kielteisesti. Yksil\xc3\xb6 n\xc3\xa4hd\xc3\xa4\xc3\xa4n kokonaisuutena, johon tietoisuuden lis\xc3\xa4ksi kuuluu my\xc3\xb6s keho, ja n\xc3\xa4it\xc3\xa4 molempia tulisi vaalia._NEWLINE_Temppeli ei odota j\xc3\xa4senilt\xc3\xa4\xc3\xa4n uskoa Set-jumalaan tai mihink\xc3\xa4\xc3\xa4n muuhun jumaluuteen. Setiin viitataan usein termill\xc3\xa4 Erillisen \xc3\x84lyn Periaate, ja sit\xc3\xa4 voidaan pit\xc3\xa4\xc3\xa4 yksil\xc3\xb6n tietoisuuden arkkityyppin\xc3\xa4. Pimeyden Ruhtinas on my\xc3\xb6s yleinen nimitys; pimeyden katsotaan symboloivan yksil\xc3\xb6n tiedostomattomia voimavaroja ja ajattelun raja-alueita. Setiin tai Pimeyden Ruhtinaaseen voidaan my\xc3\xb6s viitata erillisen\xc3\xa4 olentona, vaikkei jumaltenpalvonta kuulukaan Temppelin periaatteisiin._NEWLINE_Satanistisesta alkuper\xc3\xa4st\xc3\xa4\xc3\xa4n huolimatta setil\xc3\xa4isyyteen ei liity antikristillisyytt\xc3\xa4. Temppelin filosofia on pikemminkin eklektist\xc3\xa4 ja monia uskonnollisfilosofisia suuntauksia sulauttavaa.'